32003R2081
L 313/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2081/2003 НА КОМИСИЯТА
от 27 ноември 2003 година
относно номенклатурата на държавите и териториите за статистиката на външната търговия на Общността и статистиката на търговията между държавите-членки
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1172/95 на Съвета от 22 май 1995 г. за търговията със стоки между Общността и държавите-членки със страни, които не членуват в Общността (1), последно изменен с Регламент (ЕО) № 374/98 (2) и по-специално член 9 от него,
като има предвид, че:
(1)
Регламент (ЕО) № 1779/2002 на Комисията от 4 октомври 2002 г. за номенклатурата на държавите и териториите за статистиката на външната търговия на Общността и статистиката на търговията между държавите-членки (3) определи варианта, в сила от 1 януари 2003 г.
(2)
Определянето на кодовете в съответствие с азбучното подреждане на държавите и териториите се базира на действащия стандарт ISO алфа 2, доколкото той съответства на изискванията на законодателството на Общността.
(3)
Промените, които засягат някои от кодовете, наложиха съставянето на нов вариант на номенклатурата.
(4)
Независимо от това, за предпочитане е да има един преходен период, който позволява на държавите-членки да се адаптират към направените изменения; от съществено значение е, с цел опростяване, този преходен период да завърши, когато разпоредбите, с които се преразглеждат правилата на Единния административен документ, влязат в сила
(5)
Мерките, предвидени в настоящия регламент, са в съответствие със становището на Комитета по статистика относно търговията със страни, които не са членки на Общността.
ПРИЕ НАСТОЯЩИЯ РЕГЛАМЕНТ:
Член 1
В приложението към настоящия регламент се определя вариант на номенклатурата на държавите и териториите за статистиката на външната търговия на Общността и статистиката на търговията между държавите-членки в сила от 1 януари 2004 г.
Член 2
Настоящият регламент влиза в сила на 1 януари 2004 г.
Независимо от това, държавите-членки могат да използват трицифрените числови кодове, показани в приложението към настоящия регламент, докато влязат в сила разпоредбите за изменение на приложения 37 и 38 към Регламент (ЕИО) № 2454/93 на Комисията (4).
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 ноември 2003 година.